投獻吏部張侍郎十韻
作者：李洞
朝代：唐

paragraphs: 苔染馬蹄青，何曾似在城。
不於僧院宿，多傍御溝行。
隱岫侵巴疊，租田帶渭平。
肩囊尋省寺，袖軸徧公卿。
夢入連濤郡，書來積雪營。
淚隨邊雁墮，魂逐夜蟬驚。
發憤巡江塔，無眠數縣更。
玄都一病客，興善幾回鶯。
貢藝披沙細，酬恩戴嶽輕。
心期公子念，滴酒在雕楹。